《转庵观赵十一圣花》
宋代·许及之

有艺者赵生，杂出逞活法。飞走异族类，指教各驯狎。

参戏竿欲摧，险弄首将压。当场等嬉笑，旁观举震霅。

其间圣花术，殆是天下甲。出没鬼物惊，变幻风雨霎。

觌面唤名葩，信手如素插。洞视空樊笼，赤立却巾帢。

居然龆龀儿，恍出虎兕柙。脱索妇更神，倒锥目不眨。

穿杨百步间，设的两口夹。一箭中关捩，四坐骇汗洽。

或驰若转轮，或舞若挥箑。机缄孰主张，造化在嘘呷。

技进无万殊，妙用才一掐。傥然自胡越，谁能会鄏郏。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。